กฟผ.เผยการใช้ไฟฟ้ายังเป็นปกติ แม้พม่าหยุดส่งก๊าซฯ เป็นวันที่ 10
กฟผ. เผยสถานการณ์การผลิตและส่งไฟฟ้าของภาคตะวันตกยังเป็นปกติ แม้พม่าหยุดส่งก๊าซธรรมชาติเป็นวันที่ 10 หลังจากที่ผู้ผลิตก๊าซฯ จากแหล่งก๊าซฯ ดังกล่าวได้หยุดจ่ายก๊าซฯ แหล่งยาดานาและซอติก้า เพื่อซ่อมบำรุงแหล่งก๊าซฯระหว่างวันที่ 10-27 เม.ย. 58
20 เม.ย. 2558

ผู้สื่อข่าวรายงานว่า การไฟฟ้าฝ่ายผลิตแห่งประเทศไทย (กฟผ.) รายงานสถานการณ์การผลิตและส่งไฟฟ้าของภาคตะวันตกยังเป็นปกติ แม้เมียนมาร์หยุดส่งก๊าซธรรมชาติเป็นวันที่ 10 หลังจากที่ผู้ผลิตก๊าซฯ จากแหล่งก๊าซฯ ดังกล่าวได้หยุดจ่ายก๊าซฯ แหล่งยาดานาและซอติก้า เพื่อซ่อมบำรุงแหล่งก๊าซฯระหว่างวันที่ 10-27 เม.ย. 58
โดยการผลิตและส่งไฟฟ้าของภาคตะวันตกเมื่อวันที่ 19 เม.ย. ซึ่งเป็นวันที่สิบของการหยุดจ่ายก๊าซฯ เพื่อซ่อมบำรุงแหล่งก๊าซฯดังกล่าว ยังเป็นไปตามปกติ สามารถรองรับการใช้ไฟฟ้าอย่างเพียงพอ โดยมีการใช้ไฟฟ้าสูงสุดทั้งประเทศเท่ากับ 23,776.4 เมกะวัตต์ เมื่อเวลา 20.42 น. ขณะที่สถิติการใช้ไฟฟ้าสูงสุดที่ 27,056.8 เมกะวัตต์ เมื่อเวลา 14.28 น. วันที่ 7 เม.ย.58 ซึ่งโรงไฟฟ้าทุกโรงสามารถเดินเครื่องได้โดยไม่มีเหตุขัดข้อง
ทั้งนี้ ปริมาณการใช้ไฟฟ้าจะลดลงในช่วงหยุดเทศกาลสงกรานต์และจะกลับมาสูงขึ้นอย่างต่อเนื่อง ในช่วงปลายเดือน เม.ย.ถึงเดือน พ.ค. ซึ่งจะเป็นช่วงที่มีการใช้ไฟฟ้าสูงสุดของปี กฟผ.จึงขอความร่วมมือประชาชน ร่วมกันประหยัดไฟในช่วงเวลา 13.00-15.00 น. และ 18.30-20.30 น.เพื่อความมั่นคงของระบบไฟฟ้า และรองรับการใช้ไฟฟ้าของประชาชนได้อย่างเพียงพอ